酒胡子
作者：盧注
朝代：唐

paragraphs: 同心相遇思同歡，擎出酒胡當玉盤。
盤中臲卼不自定，四座清賓注意看。
可亦不在心，否亦不在面，徇客隨時自圓轉。
酒胡五藏屬他人，十分亦是無情勸。
爾不耕，亦不飢。
爾不蠶，亦有衣。
有眼不能分黼黻，有口不能明是非。
鼻何尖，眼何碧，儀形本非天地力。
雕鐫匠意苦多端，翠帽朱衫巧妝飾。
長安斗酒十千酤，劉伶平生爲酒徒。
劉伶虛向酒中死，不得酒池中拍浮。
酒胡一滴不入眼，空令酒胡名酒胡。